বাড়ছে ইন্ডিয়া-র ফাটল! কেজরিওয়ালকে ফের তোপ রাহুলের

নয়াদিল্লি: ফের অরবিন্দ কেজরিওয়ালকে আক্রমণ করলেন কংগ্রেস নেতা রাহুল গান্ধী। ফলে দিল্লির বিধানসভা নির্বাচন ঘিরে ইন্ডিয়া জোটের ফাটল ক্রমশ চওড়া হচ্ছে। টুইটারে এক ভিডিও পোস্ট করেছেন লোকসভার বিরোধী দলনেতা। তাঁকে দেখা যাচ্ছে দিল্লির এক খালের পাড় দিয়ে হাঁটাচলা করতে। সেই খাল সংলগ্ন এলাকা নোংরা আবর্জনায় পরিপূর্ণ। ভিডিওতে রাহুলকে বলতে দেখা ও শোনা গেল, “দিল্লিকে দেখুন, ঝকমকে দিল্লি। প্যারিসের মতো দিল্লি।”

ক্যাপশনে রাহুল লেখেন, “এই হল কেজরিওয়ালের চকমকে দিল্লি, প্যারিসের মতো দিল্লি।” ২০১৯ সালে কেজরিওয়াল প্রতিশ্রুতি দিয়েছিলেন, দিল্লি প্যারিস এবং লন্ডনের মতো পরিচ্ছন্ন হবে, রাস্তাঘাট, হাসপাতাল সহ ভালো পরিকাঠামো হবে এবং যমুনা নদী হবে পরিষ্কার। তা নিয়েই ফের কটাক্ষ করলেন রাহুল।

আরও পড়ুন: বিতর্কিত মন্তব্য! মেটা কর্ণধারকে তলব করতে পারে নয়াদিল্লি

ये है केजरीवाल जी की ‘चमकती’ दिल्ली – पेरिस वाली दिल्ली!#SaafKaroDilli pic.twitter.com/ycSxZa4hUt

— Rahul Gandhi (@RahulGandhi) January 14, 2025

গতকালই আম আদমি পার্টির সুপ্রিমোকে কড়া আক্রমণ করে কংগ্রেস নেতা বলেন, কেজরিওয়াল মুদ্রাস্ফীতি এবং দূষণ নিয়ন্ত্রণ করতে কিছুই করছেন না। কেজরিওয়ালকে এমনকী প্রধানমন্ত্রী নরেন্দ্র মোদির সঙ্গে তুলনা করে রাহুল বলেন, এঁরা দুজনেই মিথ্যে প্রতিশ্রুতি দিয়েছেন।

এ যাবত ব্যক্তিগত আক্রমণ থেকে বিরত থাকা কেজরিওয়ালও এবার পাল্টা দিয়ে বলেছেন, রাহুল তাঁকে গালাগালি করেছেন এবং তিনি কংগ্রেসকে বাঁচাতে লড়ছেন। আপ এবং কংগ্রেস দুই দলই ইন্ডিয়া জোটের সদস্য, কিন্তু ক্রমশ তাদের দূরত্ব বাড়ছে। জোটের অন্য সদস্যদের সঙ্গে কথা বলার পর আপ এও বলেছে, তারা কংগ্রেসকে জোট থেকে বের করে দিতে চায়। প্রসঙ্গত, দিল্লির বিধানসভা নির্বাচনে কংগ্রেস এবং আপ স্বাধীনভাবে লড়াই করছে, যা অবশ্যই কিছুটা আনন্দ দিচ্ছে বিজেপিকে।